Etableringen av SCSI-standarden som grensesnitt for periferiutstyr midt på 80-tallet skapte et marked for både disker og backup-enheter til arbeidsstasjoner og mindre servere. Skrivervik Data – med Per Erik Hoddø som hovedarkitekt – utviklet i 1987 en serie lydsvake disk/tape-kabinetter for slike enheter, og etablerte OEM-avtaler med CDC (senere Imprimis) og Tandberg Data for levering av hhv. disker og kassett-stasjoner. Også Exabyte, Wangtec og IBM var underleverandører til denne produktlinjen. Produktene solgte godt i det norske markedet.